Broj: 711-I-1319-P-262/22-02 -17

Zagreb, 13. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), na zahtjev **Zorana Markovića, odvjetnika u Odvjetničkom društvu Marković & Partneri,** za davanjem očitovanja Povjerenstva, na 170. sjednici održanoj dana 13. svibnja 2022.g. daje sljedeće

**OČITOVANJE**

1. **Obveznik nije dužan u imovinskoj kartici u rubrici ostali prihodi navesti podatak o isplati bračnom drugu s osnove istupanja iz trgovačkog društva, ukoliko je temeljem ugovora o istupanju isplata izvršena prije stupanja ZSSI/21-a na snagu dana 25. prosinca 2021.**
2. **Ukoliko je do isplate iz točke I. izreke došlo nakon stupanja ZSSI/21-a na snagu, dužan je u imovinskoj kartici navesti taj podatak, a ako je ugovorom određeno da ova isplata predstavlja poslovnu tajnu trgovačkog društva za koju ne želi da podaci budu javno objavljeni, obveznik će Povjerenstvu dostaviti ugovor te visina isplaćenog iznosa neće biti javno dostupna, ako Povjerenstvo ocijeni da se radi o poslovnoj tajni u smislu članka 13. stavka 2. ZSSI/21-a.**
3. **Obveznik je dužan navesti podatak o štednji bračnog druga, ako je njezin iznos veći ili jednak jednogodišnjem iznosu neto primitka obveznika te ukoliko postoji u trenutku podnošenja imovinske kartice prema stanju na dan 19. veljače 2022.**

Obrazloženje

Zoran Marković, odvjetnik u Odvjetničkom društvu Marković & Partneri, podnio je zahtjev za očitovanjem koji je u knjigama ulazne pošte zaprimljen 11. svibnja 2022. pod brojem: 711-U-4957-P-262/22-01-3, povodom kojeg se vodi predmet broj P-262/22.

U zahtjevu podnositelj navodi da je njegova stranka postala obveznik ZSSI/21-a, slijedom čega je dužna u imovinsku karticu navesti i podatke o štednji bračnog druga, jer je ista veća od iznosa jednogodišnjih netoprimitaka obveznika, odnosno bračnog druga.

Naime, navodi se da štednja u naravi predstavlja isplaćenu naknadu za istupanje iz trgovačkog društva od strane stjecatelja, u kojem društvu je bračni drug bio osnivač, član i direktor. Navodi se da je ugovor o istupanju člana društva zaključen bitno ranije nego je ZSSI/21 stupio na snagu te da su istim, pored drugih uvjeta, prava i obveza, stranke klasificirale povjerljive podatke iz ugovora kao poslovnu tajnu.

Također se navodi da su se istim ugovorne strane obvezale da će trajno čuvati kao povjerljive sve podatke kojima raspolažu ili koje su primile tijekom pregovora za sklapanje istog, odnosno nakon njegova sklapanja, a koji se tiču bilo koje od ugovornih strana, osim ako se radi o ulagačima i stručnim savjetnicima.

Nadalje se navodi da je tim ugovorom utvrđeno da se povjerljivim podacima smatraju svi zapisi na bilo kojem mediju, ali da ugovorne strane nisu dužne čuvati poslovnu tajnu koja postane javna, ako podatke iznose u eventualnom sporu te uz pisanu suglasnost druge ugovorne strane, ali i u slučajevima kada su sukladno prisilnim propisima obvezne iznijeti podatke, u kojem slučaju su ih ovlaštene iznijeti samo za onu svrhu, u onom opsegu i pred onim tijelom za koje je ta obveza propisana zakonom.

Podnositelj navodi da je člankom 6. stavkom 10. Pravilnika o imovinskoj kartici obveznika Zakona o sprječavanju sukoba interesa određeno da se ne objavljuju podaci o mjesečnoj bruto i neto plaći partnera obveznika, ako je on zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom.

Zaključno tumači da se ovdje postavlja pitanje analogne primjene tog pravila i za predmetni slučaj, odnosno za situaciju neobjavljivanja podataka iz imovinske kartice koji predstavljaju iznos isplaćene naknade za istupanje iz trgovačkog društva, koja isplatom na osobni račun bračnog druga postaje njegova štednja na način kako to određuje ZSSI/21-a, pri čemu niti stjecatelj niti prenositelj poslovnog udjela nisu obveznici ZSSI/21-a, kao i pitanje može li obveznik pravilno ispuniti svoju imovinsku karticu, ukoliko podatak o novčanoj naknadi za istupanje/štednju svojeg bračnog druga ne može, odnosno ne smije znati, s obzirom da je navedeni podatak označen poslovnom tajnom.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavcima 1. i 2. određen je krug obveznika ZSSI/21-a koju su dužni Povjerenstvu podnijeti imovinsku karticu, dok je točkom 3. toga članka Zakona određeno da su imovinsku karticu dužni podnijeti rukovodeći državni službenici koje imenuje Vlada Republike Hrvatske na temelju prethodno provedenog natječaja.

Sukladno članku 11. stavku 3. ZSSI/21-a, imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama.

Člankom 11. stavkom 5. ZSSI/21-a propisano je da podatci o stečenoj imovini obuhvaćaju i podatke o novčanoj štednji i kriptovalutama čiji je iznos veći ili jednak jednogodišnjem iznosu netoprimitka obveznika, dohotku od imovine i imovinskih prava, te primicima koji se ne smatraju dohotkom i primicima na koje se ne plaća porez na dohodak.

Člankom 13. stavkom 2. ZSSI/21-a propisano je da su podaci iz imovinske kartice, osim podataka iz stavka 5. toga članka, javno dostupni i objavljuju se bez suglasnosti obveznika, uz iznimku podataka o primanjima njegova partnera, ako je on zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom. Partner obveznika ne smije zbog dostavljanja podataka o plaći Povjerenstvu u okviru ispunjavanja imovinske kartice obveznika snositi nikakve štetne posljedice kod poslodavca zbog otkrivanja poslovne tajne.

Člankom 10. stavkom 6. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj 8/22.) propisano je da se iznimno ne objavljuju podaci o mjesečnoj bruto i neto plaći partnera obveznika, ako je on zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom.

Iz zahtjeva za mišljenje proizlazi da je bračni drug osobe koja je postala obveznik ZSSI/21-a, jer to nije bila prema odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), uz naknadu istupila iz trgovačkog društva, odnosno da je prestala biti član (osnivač) istog društva.

U ovome slučaju nije razvidno je li isplata po sklopljenom ugovoru o istupanju iz članstva u trgovačkom društvu uslijedila prije 25. prosinca 2021., kada je ZSSI/21 stupio na snagu, ili nakon navedenog datuma.

Ukoliko je navedeni iznos isplaćen bračnom drugu prije nego je stranka postala obveznik ZSSI/21-a, isti u rubrici ostali primici nije dužan u imovinskoj kartici navesti podatak o iznosu koji je njegov bračni drug primio za istupanje iz članstva u trgovačkom društvu.

Ukoliko su ove okolnosti nastale nakon što je postao obveznik, a radilo bi se o poslovnoj tajni za koju ne želi da podaci budu javno objavljeni, Povjerenstvu će podnijeti ugovor o istupanju i eventualno drugi akt trgovačkog društva kojim se utvrđuje da se smatra poslovnom tajnom.

U tom će slučaju Povjerenstvo razmotriti radi li se o podatku koji predstavlja poslovnu tajnu u kontekstu odredbe članka 13. stavka 2. ZSSI/21-a te članka 10. stavka 6. Pravilnika o imovinskoj kartici obveznika Zakona o sprječavanju sukoba interesa, te ako ocijeni da predstavlja poslovnu tajnu, isti podatak neće biti javno objavljen.

U odnosu na dio upita koji se odnosi na štednju, iz zahtjeva proizlazi da se radi o novčanoj štednji čiji je iznos veći ili jednak jednogodišnjem iznosu netoprimitka obveznika.

U odnosu na štednju, obveznik je dužan u imovinskoj kartici navesti podatak o štednji, neovisno o tome je li isti iznos oročen kod poslovne banke prije ili nakon stupanja ZSSI/21-a na snagu, kao i je li uopće oročen ili je na drugi način pohranjen, ako je njezin iznos iznos veći ili jednak jednogodišnjem iznosu netoprimitka obveznika te ako postoji u trenutku podnošenja imovinske kartice prema stanju na dan 19. veljače 2022.

Ukoliko obveznik nije imao saznanja o visini isplate, a tijekom redovite provjere se utvrdi nesklad između prijavljene imovine i podataka koje je Povjerenstvo pribavilo od nadležnih tijela i pravnih osoba koje raspolažu relevantnim podacima o imovini obveznika i bračnog druga ili se nesklad utvrdi na drugi način, Povjerenstvo će takvu okolnost razmotriti prilikom utvrđivanja povrede i izricanja sankcije

Povjerenstvo ujedno naglašava da obveznici pravilnim i potpunim navođenjem cjelokupne imovine obveznika i njegova bračnog druga u imovinskoj kartici opravdavaju promjene u imovini do kojih može doći tijekom obnašanja javne dužnosti, odnosno izvore sredstava koji su poslužili za stjecanje imovine u navedenom razdoblju, a što bi u suprotnom slučaju moglo biti dovedeno u sumnju.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana